শামসুল ইসলাম ঃ মালয়েশিয়ার শ্রমবাজারের দ্বার উন্মুক্ত হবার আগেই বায়রা ও তার সাধারণ সদস্যদের মধ্যে টানাপড়েন শুরু হয়েছে। সম্ভাবনাময় মালয়েশিয়ার শ্রমবাজার যাতে সিন্ডিকেট চক্রের কবলে চলে না যায় সে জন্য বায়রার সাধারণ সদস্যদের মাঝে তোলপাড় শুরু হয়েছে। গতকাল সোমবার দুপুরে পূর্বাণী হোটেলে বায়রার একাংশের সাধারণ সদস্যদের আহূত সিন্ডিকেটবিরোধী সভা বাধার মুখে হয়নি। এ নিয়ে বায়রার সাধারণ সদস্যদের মাঝে সিন্ডিকেটবিরোধী ক্ষোভ বাড়ছে। বায়রার একজন সাবেক সভাপতির উদ্যোগে এবং বায়রার সদস্য ও সাউথ পয়েন্ট ওভারসিজ লিমিটেডের (৬২২) স্বত্বাধিকারী মোঃ মনজুর কাদেরের সভাপতিত্বে পূর্বাণী হোটেলে মালয়েশিয়ার সিন্ডিকেট বিরোধী সভা আহ্বান করা হয়ছিল। কিন্তু বায়রাকে অবহিত না করে এ ধরনের সভা আহ্বান করায় বায়রা কর্তৃপক্ষ ক্ষুব্ধ হয়ে পূর্বাণী হোটেলের আহূত সভায় বায়রার সকল সদস্যকে অংশগ্রহণ থেকে বিরত থাকার জন্য এসএমএস দেয়া হয়। বায়রার সাধারণ সদস্যরা সকাল ১১টা থেকে দফায় দফায় পূর্বাণী হোটেলে সিন্ডিকেট বিরোধী সভায় অংশ নিতে গিয়ে সভা না হওয়ায় ক্ষোভ প্রকাশ করে বাড়ি ফিরে গেছে। রাতে বায়রার সদস্য ও সাউথ পয়েন্ট ওভারসিজ লিমিটেডের স্বত্বাধিকারী মনজুর কাদের ইনকিলাবের সাথে আলাপকালে ক্ষোভ প্রকাশ করে বলেন, বায়রা কর্তৃপক্ষের বাধার কারণে সভা করতে পারিনি।